มันนี่ทูเดย์
ยอดเช็คเด้งเดือน พ.ย. ลดฮวบคนใช้น้อยลง
29 ต.ค. 2565

ยอดเช็คเด้งเดือน พ.ย. ลดฮวบคนใช้น้อยลง
ธนาคารแห่งประเทศไทย (ธปท.) รายงานยอดเรียกเก็บเงินตามเช็คทั่วประเทศ เดือน พ.ย. 2557 พบว่า มีปริมาณเช็คเรียกเก็บรวม 5.29 ล้านใบ มูลค่ารวม 2.97 ล้านล้านบาท เทียบกับช่วงเดียวกันปีก่อน ลดลง 4.35% และ 3.56% ตามลำดับ
ทั้งนี้ ปริมาณเช็คเรียกเก็บเงินทั้งหมด พบเช็คคืนไม่มีเงิน หรือเช็คเด้ง 6.01 หมื่นใบ หรือ 1.1% ของปริมาณเช็คเรียกเก็บทั้งหมด คิดเป็นมูลค่า 7,390 ล้านบาท หรือ 0.2% ของมูลค่าเช็คเรียกเก็บรวม ทั้งปริมาณและมูลค่าลดลงจากช่วงเดียวกันปีก่อน 14.1% และ 17.25% และลดลงจากเดือนก่อนหน้า 3.42% และ 10.32% ตามลำดับ โดยเช็คเด้งส่วนใหญ่มาจากเขตกรุงเทพฯ และปริมณฑล 3.11 หมื่นใบ มีมูลค่า 4,440 ล้านบาท
แหล่งข่าวจากสายระบบชำระเงิน ธปท. เปิดเผยว่า เช็คเด้งลดลงต่อเนื่อง แม้ภาวะเศรษฐกิจจะชะลอ ส่วนหนึ่งเพราะการใช้เช็คลดลงสวนทางยอดการชำระเงินช่องทางอื่นๆ อย่างการชำระเงินทางอิเล็กทรอนิกส์ที่เพิ่มขึ้นตลอด จึงไม่มีอะไรน่ากังวล เนื่องจากสัดส่วนเช็คเด้งต่อเช็คเรียกเก็บรวมอยู่ในระดับต่ำเพียง 1.1% ในแง่ปริมาณ และ 0.2% ในแง่มูลค่า
ไอแบงก์ลุยให้กู้รีไฟแนนซ์บัตรเครดิต-สินเชื่อบุคคล
นายมนต์ชัย รัตนเสถียร กรรมการและรักษาการผู้จัดการธนาคารอิสลามแห่งประเทศไทย (ไอแบงก์) เปิดเผยว่า ธนาคารออกโครงการสินเชื่อรีไฟแนนซ์หนี้บัตรเครดิตและสินเชื่อบุคคล โดยคิดอัตราดอกเบี้ยเริ่มต้นเพียง 9.99% ต่อปี ให้วงเงินสูง ระยะเวลาผ่อนนาน ตั้งแต่วันที่ 22 ธ.ค. 2557-30 ม.ค. 2558 โดยก่อนหน้าที่คณะกรรมการอนุมัติเพิ่มวงเงินปล่อยกู้รีไฟแนนซ์อีก 500 ล้านบาท โดยจะปล่อยกู้ 100% ของภาระหนี้ แต่ไม่เกิน 5 ล้านบาท อนุมัติสูงสุด 20 เท่าของรายได้ ระยะเวลาผ่อนนานสูงสุด 7 ปี หวังขยายฐานลูกค้ารายย่อยให้มากขึ้น